Pe 13 martie, în jurul orei 11.00, premierul Ludovic Orban și ministrul Sănătății Victor Costache organizează împreună o conferință de presă. Șeful executivului anunță că parlamentarul liberal Vergil Chițac a fost testat pozitiv pentru coronavirus.

Prin urmare, decretează premierul, vor fi testați imediat toți parlamentarii, consilierii acestora, miniștrii și jurnaliștii prezenți la evenimentele PNL de la Parlament și Guvern.

În jurul orei 13.00, angajați în combinezoane ai Direcției de Sănătate Publică București descind la Parlament pentru a-i testa pe aleși. Au cu ei sute de flacoane speciale în care urmează să fie păstrate probele prelevate de la cei testați de-a valma.

Cu o activitate și așa îngreunată de condițiile materiale în care funcționează, laboratoarele specializate care realizează efectiv testarea – printr-o metodă de sinteză numită PCR – se pregătesc de un aflux enorm de probe, pe care trebuie să le prelucreze rapid și prioritar.

Deputații, senatorii, miniștrii nu sunt orice cetățean al țării. Prin urmare, nu se supun nici regulilor și criteriilor epidemiologice care guvernează testarea oricărui suspect de coronavirus.

Practic, vineri 13 martie, la prânz, două seturi de reguli în triajul epidemiologic funcționează concomitent pe teritoriul României. Unele pentru cetățenii simpli, altele pentru cetățenii aleși în funcții de demnitate publică.